Kalanggaman

An isla han Kalanggaman kay nahihimutang ha bungto han Palompon, ikaduha nga kategorya hin munisipalidad, ha probinsya han Leyte. Bantog an isla ha iya gintatag-iya na mabusag ngan pino nga baras ngan matin-aw ngan longhaw na tubig-dagat. An kahilabaon han isla kay maabot hin 753 na metro ngan ini kay diri gin-uukyan hin tawo. 

Kun kikitaon tikang ha kaigbawan, an isla han Kalanggaman kay baga hin tamsi nga nalupad. Samtang, an dalan nga baras kay baga naporma hit tuo nga pako han tamsi. Ini kay gintutuohan nga tinikangan han ngaran han isla, kun diin an karuyag signgon han termino na langgam kay tamsi ha lenggwahe nga Kana.

An higayon nga nagtikang han pagkakuha hin dako nga atensyon para han isla kay an higayon kun diin, ha tuig 2013, usa nga internasyonal nga barko na pan kruso an humunong ha isla  para han mga nakasakay didto kay magpamahuway ha ilarom han mga puno han lubi hin pira ka oras. Ngan ini kay nasundan pa hin usa pa nga barko na pan kruso nga nagtikang pa ha Europeo. 

Iginpaparayaw ha timog nga parte han isla an halaba ngan ginhuhusayi nga dalan nga mabusag ngan pino na baras. Samtang ha kasirangan, an banda nga naatubang ha bungto han Palompon, kay may ada interesado na mabato-bato nga baybayon. An mga bato kay naporma nga baga hin konkreto nga nakapatong ha usa’t usa ngan tungod hinin kay nagpadugang ha karisyo nga mga taran-awon ha isla. Ha pinakanorte naman kay makikit-an an baga baga hin bungkos nga mga kalubian. May pipira-pira nga mga balay han nipa nga nakatukod para ha mga bisita kun diin pwede hira magpamahuway. 

May ada unta usa pa nga dalan nga baras nga nasalamin ha usa nga nahihimutang ha katimugan nga banda han isla ngan ini an naporma ha wala nga pako han isla nga nakaporma nga baga hin tamsi. Takay, ini kay nawara han umagi ngan naghatag destroso an bagyo Yolanda ha rehiyon han Nobyembre han tuig 2013.

Palompon